ב-5 בספטמבר יצא אלבומו הראשון המלא, שנקרא "עידן עמדי". זמן קצר לפניו הוציא עמדי סינגל נוסף, "אלייך", שזכה גם הוא להצלחה בתחנות הרדיו ומצעדי ההשמעות. עמדי כתב והלחין את כל שירי האלבום, את השיר "המכתב האחרון", כתב והלחין על פי מכתביו של משה אוחיון במסגרת הפרויקט "עוד מעט נהפוך לשיר". את רוב השירים עיבד עמדי במשותף עם איתמר מאירי ואיתן רז. בנוסף, כתב עמדי שיר המבוסס על ספרו של הרב ישראל מאיר לאו "אל תשלח ידך אל הנער", שנקרא "ממשיך לצעוד", במסגרת הפרויקט "הקול עוד נשאר" בשיתוף רשת ג' ומשרד ההסברה והתפוצות לזיכרון השואה.
באלבום נכלל גם השיר "כאב של לוחמים" שזכה בתואר "שיר השנה" במצעדי הפזמונים השנתיים לשנת 2011.באותה השנה זכה גם עמדי בתואר "תגלית השנה" במצעד של רשת ג'. האלבום יצא לאור בחברת ארומה מיוזיק.
במאי 2012, אלבום הבכורה של עידן עמדי הגיע למעמד של אלבום זהב אחרי מכירות של מעל 20,000 עותקים.
2013–2014.
בפברואר 2013 יצא אלבומו השני של עמדי, "בזמן האחרון". שני הסינגלים שקדמו לאלבום, "נגמר" ו"דברים יפים לראות", זכו להצלחה והגיעו לראש מצעדי הפזמונים השונים. בסמוך לצאת האלבום יצא סינגל נוסף, "משום מה".
באלבום זה המשיך עמדי בשיתוף פעולה עם מפיקי אלבומו הראשון, איתמר מאירי ואיתן רז.
באוגוסט 2013 הגיע אלבומו השני של עמדי, "בזמן האחרון" למעמד של אלבום זהב.
השיר "נגמר" זכה בתואר "שיר השנה" במצעד הפזמונים השנתי של רשת ג' לשנת תשע"ג, ובכך השלים עמדי שתי זכיות בתואר. עמדי אף זכה בתואר "זמר השנה" במצעד זה."נגמר" הוא שיר אותו כתב עמדי בתקופת שירותו הצבאי, ומספר את פסיפס החברה הישראלית סביב מבצע "עופרת יצוקה" בו השתתף עמדי בתור מפקד לוחם בחיל ההנדסה הקרבית.
2014–2015.
באוקטובר 2014 יצא סינגל הבכורה ("קול זיכרון ישן") של עמדי מתוך אלבומו השלישי, "רצינו להיות". השיר שנכתב על זכרונותיו ועברו של עידן בשכונת נחלאות, שכונת הכורדים בבית סבו וסבתו ברחוב אליהו סלמן, כמו יתר שיריו, נכתב והולחן על ידי עמדי ושהה חודש שלם במקום הראשון במצעד של גלגלצ. השיר הוקדש לסבו של עמדי, שהיה מבוני העיר ירושלים ונפטר ביום ירושלים.
בינואר 2015 יצא הסינגל השני מתוך האלבום, "מנסים", שנכתב והולחן על ידי עמדי גם הוא. השיר משלב שירה בעברית ובערבית כאחד. שלוש שנים מאוחר יותר הפכה גרסה מחודשת של השיר לשיר הנושא של העונה השנייה של סדרת הטלוויזיה פאודה, בה משחק עמדי את שגיא. במסגרת אלבום זה ביצע עידן דואט עם אחיו אלעד לשיר יה ריבון עולם.
ב-17 במאי אותה השנה יצא האלבום "רצינו להיות", אותו הפיק מוזיקלית תום כהן.
2016–2019.
ב-14 במרץ 2016 עמדי הוציא לאור את הסינגל הראשון מתוך אלבומו הרביעי, שנקרא "חלק מהזמן" כשם האלבום, אשר כתב במקור עבור הזמרת ריטה. השיר הגיע למקום השביעי במצעד השנתי של גלגלצ לשנת תשע"ו, ואף גרף עשרות מיליוני צפיות במדיות השונות. מהאלבום "חלק מהזמן" יצאו עוד שני סינגלים (עד שיעלה היום הבא, עכשיו כולם רוקדים), עד שיצא לאור בינואר 2017. במרץ 2017, כחודשיים לאחר הוצאתו, זכה "חלק מהזמן" במעמד אלבום זהב על מכירה של 20,000 עותקים. בינואר 2018 הגיע האלבום למעמד של אלבום פלטינה על מכירה של למעלה מ-40,000 עותקים. עמדי יצא אז לסיבוב הופעות ברחבי ישראל.
בשנת 2018 זכה במקום הראשון ב"מצעד החיילים לשנת ה-70" של גלגלצ ו-וואלה! NEWS עם השיר "כאב של לוחמים". בקיץ של אותה שנה הופיע לראשונה באמפי קיסריה.
בפברואר 2020 הוציא את "מפה לשם". שלושת הסינגלים נחלו הצלחה גדולה בדרך לאלבום החמישי. במאי של אותה שנה יצא הסינגל "זוכר כמעט הכל", לו צולם קליפ ONE-SHOT אותו כתב וביים עמדי בעצמו. באוגוסט הוציא את הסינגל "בקרוב ייפתחו השמיים" אותו כתב בתקופת הקורונה והוא שיר עידוד לתקופה, את השיר הפיק עמדי יחד עם הצמד גיא ויהל. בדצמבר השתתף בפרויקט המוזיקלי "צמאה" וביצע את הניגון "אדון הסליחות" של יהודי גאורגיה בעיבודו ובהפקתו של נאור כרמי.
בפברואר 2021 הוציא את הסינגל "תסתכלי לי בעיניים" שכתב והלחין. את העיבוד וההפקה עשה יחד עם סתיו נחמיאס. בקליפ וידאו מופיע עידן לצד ריף נאמן ותומר מכלוף. השיר מוקלט לצד משפטים בצרפתית. באוגוסט אותה שנה הוציא את הדואט "מקום לשנינו" עם הזמרת היווניה מאלו בליווי קליפ שצולם בישראל ויוון. את העיבוד עשה יחד עם סתיו נחמיאס ושמעון יחיא.
בפברואר 2022 ערך עמדי מופע בהיכל מנורה תל אביב לציון עשר שנים לפעילותו, וכן מופע עשור נוסף בארנה ירושלים במרץ באותה שנה.
באפריל 2022 הוציא את השיר "בייבי, השיר הבא מוקדש לך", שנכתב לזכרו של רב-סרן אופק אהרון שנפל בתאונת אימונים בינואר 2022 יחד עם רב-סרן איתמר אלחרר. השיר נכתב לאחר מספר שיחות שערך עמדי עם ארוסתו של אופק.
ביום העצמאות 2022 הופיע בטקס הדלקת המשואות בהר הרצל בו שר את שירו של שלמה ארצי, ״את ואני״, יחד עם שרית חדד.
באוגוסט 2022 הוציא את השיר ״ערב ערב״ המלווה בקליפ שמשלב קטעי וידאו מהופעות יחד עם הלהקה שמלווה את עמדי במהלך השנים. את השיר הפיק ועיבד יחד עם ליעד גרושקה.
הפקות נוספות.
בשנת 2017 הצטרף עמדי לצוות השחקנים של דרמת הטלוויזיה "פאודה" והחל לגלם את דמותו של שגיא צור - מסתערב צעיר שהצטרף לצוות הלוחמים בעונות 2–4.
חיים אישיים.
במאי 2018 נישא עמדי לבת זוגו מרים בנימינוב לאחר יותר מעשור של זוגיות. בדצמבר 2019 נולדה בתם הבכורה, יעל שירין.
בדפורדשייר
בדפורדשייר (באנגלית: Bedfordshire) הוא אחד ממחוזות אנגליה, הנמצא במזרח אנגליה שבממלכה המאוחדת. המחוז נחשב לאחד המחוזות המסורתיים של אנגליה, וגובל במחוזות קיימברידג'שייר, נורת'האמפטונשייר, בקינגהאמשייר והרטפורדשייר. העיר בדפורד משמשת כבירת המחוז, אך העיר המשמעותית והגדולה ביותר במחוז היא לוטון.
התיעוד הראשון לשימוש בשם "בדפורדשייר" הוא משנת 1011.
סקרלט ג'והנסון
סקרלט אינגריד ג'והנסון (באנגלית: Scarlett Ingrid Johansson; נולדה ב-22 בנובמבר 1984) היא שחקנית, זמרת ודוגמנית אמריקאית־יהודייה.
ביוגרפיה.
ג'והנסון נולדה בניו יורק, ניו יורק שבארצות הברית. אביה, קרסטן ג'והנסון, יליד דנמרק בן למשפחה נוצרית, הוא בנו של התסריטאי והבמאי איינר יוהנסון. אמה, מלאני סלואן (במקור: שלמברג), היא בת למשפחה יהודית מאזור הברונקס. ג'והנסון חוגגת גם את חג המולד וגם חנוכה, ומגדירה את עצמה כיהודייה. ונסה, אחותה הגדולה, אף היא עוסקת בתחום המשחק. לה אח תאום בשם האנטר, אח גדול בשם אדריאן, ואח למחצה בשם כריסטיאן מנישואיו הראשונים של אביה. ב-2017 ג'והנסון סיפרה בתוכנית "Finding Your Roots" שיש לה קרובי משפחה שנספו בשואה בגטו ורשה.
מגיל צעיר למדה ג'והנסון במכון לי סטרסברג לתיאטרון ולקולנוע שבניו יורק, אך את הקריירה המקצועית התחילה מוקדם יותר בלוס אנג'לס, שם שיחקה כשהייתה בת 8 בלבד ב-1992 במחזה "Sophistry" יחד עם השחקן אית'ן הוק. ג'והנסון היא בוגרת לימודי התיאטרון של "פרופשנל צ'ילדרנ'ס סקול" שבמנהטן ב-2002.
קריירה.
משחק.
תפקידה הראשון בקולנוע היה בסרט "הורים בהזמנה" שבו שיחקה יחד עם ברוס ויליס. לאחר מכן השתתפה במספר סרטים מינוריים. את ההכרה הראשונית קיבלה אחרי השתתפותה בסרטים כגון "Manny &amp; Lo" ב-1996 (פרס השחקנית הטובה בסרט עצמאי - פרס אינדפנדנט ספיריט) ו"הלוחש לסוסים" של רוברט רדפורד משנת 1998.
בשנת 2001 שיחקה ג'והנסון בסרט "העולם שבפנים", שהיה מועמד לפרס האוסקר וזכה ב-22 פרסים בפסטיבלי קולנוע הנחשבים בעולם. בשנת 2003 השתתפה סקרלט ג'והנסון בסרטה השני של הבמאית סופיה קופולה, "אבודים בטוקיו". הסרט זכה להצלחה רבה בארצות הברית ובאירופה, וג'והנסון זכתה לתשבחות בעבור משחקה בו. עבור תפקיד זה זכתה ג'והנסון בפרס לשחקנית הטובה ביותר בטקס פרסי הקולנוע הבריטי (BAFTA) וכן הייתה מועמדת לפרס גלובוס הזהב לשחקנית ראשית בקומדיה/מחזמר. באותה שנה שיחקה ג'והנסון גם בסרט "נערה עם עגיל פנינה". על גילום תפקידה של גריט, משרתת צעירה של הצייר יאן ורמיר, הועמדה ג'והנסון פעם נוספת כמועמדת לגלובוס הזהב באותה השנה, הפעם בתור שחקנית ראשית בדרמה. מועמדותה השלישית במספר לפרס הייתה בשנה שלאחר מכן (2004), עבור משחקה בסרט דל התקציב "בובי לונג". בשנת 2005 השתתפה ג'והנסון בשני פרויקטים שונים מאוד זה מזה. לראשונה היא לקחה חלק בהפקת סרט קיצי עתיר תקציב - "איילנד" ("האי") של הבמאי מייקל ביי וגם שיחקה בפרויקט קטן של הבמאי וודי אלן בשם "נקודת מפגש". הסרט הראשון נכשל בקופות, והמפיקים מנו את ג'והנסון בין סיבות הכישלון (לטענתם, שמה לא מספיק "קרץ" לרוכשי כרטיסים פוטנציאליים). הסרט השני, לעומת זאת, זכה להצלחה אצל מבקרים וגם הכניס 80 מיליון דולר מול עלות ההפקה של 15 מיליון דולר. סרטו של אלן הוקרן בפסטיבל קאן והביא לג'והנסון מועמדות רביעית לפרס גלובוס הזהב.